b'\n_START_ARTICLE_\nKhazarisk\n_START_SECTION_\nEtymologi\n_START_PARAGRAPH_\nSelve navnet \xc2\xabkhazar\xc2\xbb er i seg selv et vitnesbyrd om spr\xc3\xa5kets tyrkiske tilh\xc3\xb8righet. Det ser ut til \xc3\xa5 ha forbindelse med et tyrkisk verb som betyr \xc2\xabsom vandrer\xc2\xbb. I moderne tyrkisk (som tilh\xc3\xb8rer den vestlige undergreinen av oghuztyrkisk) er det tilsvarende ordet gezer. Khazarene var et \xc2\xabvandrende\xc2\xbb eller halvnomadisk folkeslag._NEWLINE_P\xc3\xa5 hebraisk er det \xc2\xabkuzari\xc2\xbb  \xd7\x9b\xd7\x95\xd7\x96\xd7\xa8\xd7\x99 i entall og \xc2\xabkuzarim\xc2\xbb  \xd7\x9b\xd7\x95\xd7\x96\xd7\xa8\xd7\x99\xd7\x9d i flertall. P\xc3\xa5 arabisk er det \xd8\xae\xd8\xb2\xd8\xb1; p\xc3\xa5 tyrkisk entall er det \xc2\xabhazar\xc2\xbb og p\xc3\xa5 flertall \xc2\xabhazarlar\xc2\xbb. P\xc3\xa5 gresk er det \xce\xa7\xce\xb1\xce\xb6\xce\xac\xcf\x81\xce\xbf\xce\xb9; p\xc3\xa5 russisk \xd0\xa5\xd0\xb0\xd0\xb7\xd0\xb0\xd1\x80\xd1\x8b, p\xc3\xa5 tatarisk entall er det  \xc2\xabx\xc3\xa4z\xc3\xa4r\xc2\xbb og p\xc3\xa5 flertall er det \xc2\xabx\xc3\xa4z\xc3\xa4rl\xc3\xa4r\xc2\xbb, p\xc3\xa5 persisk er det \xd8\xae\xd8\xb2\xd8\xb1 og p\xc3\xa5 latin er det \xc2\xabgazari\xc2\xbb eller \xc2\xabcosri\xc2\xbb.\n_START_SECTION_\nTurko-Mongoler\n_START_PARAGRAPH_\nDet er mange ul\xc3\xb8ste sp\xc3\xb8rsm\xc3\xa5l som gj\xc3\xb8r det vanskelig \xc3\xa5 foreta en eksakt klassifisering av khazarisk. Et av de grunnleggende problemer er den vage naturen til navnet \xc2\xabkhazar\xc2\xbb. Det var et tyrkisk ord, men vi vet ikke om det refererte til en spesifikk tyrkisk stamme, eller om khazarene var et forbund av ulike tyrkiske stammer. Vi kan heller ikke utelukke at navnet hadde en politisk og geografisk opprinnelse som ikke var etnolingvistisk._NEWLINE_Antropologiske data viser oss at regentene tilh\xc3\xb8rte en mongoloid etnisk gruppe, med enkelte europide eller kaukasoide elementer. Kjernestammene i f\xc3\xb8derasjonen som ledsaget det kongelige dynastiet var s\xc3\xa5ledes protomongoler, men de snakket ikke et protomongolsk spr\xc3\xa5k, i hvert fall ikke utad og offisielt._NEWLINE_I stedet benyttet de et tyrkisk spr\xc3\xa5k, og de tyrkiske stammene i f\xc3\xb8derasjonen snakket trolig en rekke tyrkiske spr\xc3\xa5k. Det er mulig at navnet \xc2\xabkhazarisk\xc2\xbb ble brukt om et enkelt spr\xc3\xa5k, men det er ogs\xc3\xa5 mulig at det var en fellesbetegnelse p\xc3\xa5 flere spr\xc3\xa5k. Ut fra kildene som vi har til r\xc3\xa5dighet, er det ikke mulig \xc3\xa5 bestemme omfanget av navnets bruk._NEWLINE_Khazaria var en stat som dekket et polyglot (flerspr\xc3\xa5klig) og polyetnisk (multikulturelt) omr\xc3\xa5de, med iranske, finske, ugriske, slaviske og nordkaukasiske spr\xc3\xa5k. Vi kan derfor ikke utelukke spr\xc3\xa5klig samkvem mellom khazarisk og andre spr\xc3\xa5k, i form av l\xc3\xa5neord og lignende. Teorien om at khazarisk var et vestiransk spr\xc3\xa5k, som var p\xc3\xa5virket av nordkaukasiske spr\xc3\xa5k, er derimot forkastet.\n_START_SECTION_\nKievbrevet\n_START_PARAGRAPH_\nI dag er det f\xc3\xa5 gjenlevende eksempler p\xc3\xa5 khazarisk spr\xc3\xa5k, f\xc3\xb8rst og fremst det som har overlevet i de historiske kildene. Eksisterende skrevne eksempler er f\xc3\xb8rst og fremst skrevet p\xc3\xa5 hebraisk. Det eneste skrevne enkeltord p\xc3\xa5 khazarisk er ordet HWQRWM, \xc2\xabjeg har lest (dette eller det)\xc2\xbb p\xc3\xa5 slutten av Kiev-brevet. Ordet er skrevet i tyrkisk runiform-skrift (tyrkiske runer), hvilket kan tyde p\xc3\xa5 at dette manuskriptet hadde overlevet konverteringen til j\xc3\xb8dedommen._NEWLINE_Det er imidlertid tenkelig at khazarisk tidvis i enkelte samfunn ble skrevet med kyrillisk eller hebraisk, latin, gresk, arabisk eller georgisk skrift.'